5 ຄົນ ລອດຊີວິດ ໃນຈຳນວນ 81 ຄົນ ໃນເຫດ ເຮືອບິນຕົກ ຢູ່ປະເທດ ໂຄລອມເບຍ
ເຮືອບິນ ທີ່​ສ້າງ​ໂດຍ​ບໍ​ລິ​ສັດ British Aerospace 146 ໂຕຖັງສັ້ນ ໄດ້ແຈ້ງເຫດສຸກເສີນ ໃນເວລາ 10 ໂມງແລງ ວັນຈັນວານນີ້ ສາເຫດມາຈາກ ລະບົບໄຟຟ້າມີ​ບັນຫາ.
ເຈົ້າໜ້າທີ່ຂອງໂຄລອມເບຍ ກ່າວວ່າ ມີຜູ້ໂດຍສານ ລອດຊີວິດມາໄດ້ 5 ຄົນ ຈາກ ຈຳນວນທັງໝົດ 81 ຄົນ ທີ່ຢູ່ໃນເຮືອບິນເຊົ່າລຳນຶ່ງທີ່ໄດ້ຂົນທີມເຕະບານ ສາຍທີນຶ່ງ ຂອງບຣາຊີລ ເຊິ່ງໄດ້ປະສົບອຸປະຕິເຫດຕົກ ໃນລະຫວ່າງບິນໄປຍັງ ສະໜາມບິນ ສາກົນ ຂອງເມືອງ Medellin ທ່ານ Federico Gutierrez Gutierrez ເຈົ້າຄອງກຳແພງເມືອງ Medellin ໄດ້ກ່າວ ຕໍ່ສະຖານີວິທະຍຸ Blu ໃນຂະນະທີ່ເດີນທາງໄປຍັງຈຸດເກີດເຫດ ຢູ່ໃນເຂດພູດອຍ ນອກເມືອງ ບ່ອນທີ່ເຮືອບິນດັ່ງກ່າວໄດ້ປະສົບອຸປະຕິເຫດຕົກ ວ່າ ບັນດາເຈົ້າໜ້າທີ່ການບິນ ໄດ້ກ່າວວ່າ ເຮືອບິນ ທີ່ສ້າງໂດຍບໍລິສັດ British Aerospace 146 ໂຕຖັງສັ້ນ ທີ່ບໍລິຫານງານໂດຍສາຍການບິນສັນຍາເຊົ່າ ຂອງປະເທດໂບລີເວຍ ທີ່ມີຊື່ວ່າ Lamia ໄດ້ແຈ້ງເຫດສຸກເສີນ ໃນເວລາ 10 ໂມງແລງ ວັນຈັນວານນີ້ ສາເຫດ ມາຈາກລະບົບໄຟຟ້າ ມີບັນຫາ ບັນດາເຈົ້າໜ້າທີ່ ແລະ ພວກກູ້ໄພ ໄດ້ຖືກເຄື່ອນໄຫວໃນທັນທີທັນໃດ ແຕ່ເຮືອບິນ ເຮລິຄອບເຕີ ຂອງທະຫານອາກາດ ຕ້ອງໄດ້ບິນກັບຄືນ ຍ້ອນບໍ່ສາມາດແນມເຫັນໄດ້ ເຮືອບິນລຳດັ່ງກ່າວ ໄດ້ຢຸດແວ່ ທີ່ເມືອງ Santa Cruz ຂອງໂບລີເວຍ ຊຶ່ງໄດ້ນຳສົ່ງ ທີມເຕະບານ ສາຍທີໜຶ່ງ Chapecoense ຈາກພາກໃຕ້ຂອງບຣາຊີລ ທີມເຕະບານ ນີ້ ມີກຳນົດຈະລົງແຂ່ງຂັນ ໃນວັນພຸດມື້ອື່ນນີ້ ໃນການແຂ່ງຂັນຮອບທຳອິດ ຂອງທັງໝົດສອງເທື່ອ ເພື່ອຊິງຂັນອາເມຣິກາໃຕ້ ຫຼື Copa Sudamericana ສູ້ກັບທີມ Atletico Nacional ຂອງເມືອງ Medellin ສະຫະພັນເຕະບານຂອງອາເມຣິກາໃຕ້ ໄດ້ຍົກເລີກ ກິດຈະກຳຕ່າງໆ ທັງໝົດ ຈົນກວ່າ ຈະມີແຈ້ງການຕື່ມອີກ ອັນເປັນຜົນມາຈາກອຸປະຕິເຫດເຮືອບິນຕົກ ໃນວັນຈັນວານນີ້ ເຮືອບິນລຳດັ່ງກ່າວ ໄດ້ບັນຈຸຜູ້ໂດຍສານ 72 ຄົນ ແລະ ພະນັກງານປະຈຳເຮືອບິນ 9 ຄົນ ຊຶ່ງບັນດາເຈົ້າໜ້າທີ່ການບິນ ໄດ້ກ່າວໃນຖະແຫລງການ ສະຖານີວິທະຍຸຂອງທ້ອງຖິ່ນ ໄດ້ກ່າວວ່າ ເຮືອບິນລຳດຽວກັນນີ້ ໄດ້ຂົນສົ່ງທີມຊາດຂອງອາເຈັນຕີນາ ໄປແຂ່ງຂັນ ຢູ່ໃນປະເທດບຣາຊີລ ເມື່ອຕົ້ນເດືອນນີ້ ພາບວີດີໂອ ທີ່ນຳອອກເຜີຍແຜ່ ຢູ່ໃນໜ້າເຟສບຸກຂອງທີມ ສະແດງໃຫ້ເຫັນວ່າ ທີມເຕະບານກຳລັງກຽມພ້ອມຂຶ້ນຖ້ຽວບິນດັ່ງກ່າວ ເມື່ອຕອນເຊົ້າວັນຈັນວານນີ້ ຢູ່ທີ່ສະໜາມບິນສາກົນ Guarulhos ຂອງນະຄອນ Sao Paulo